

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 | Nr.13 | 2024. gada 29. augustā |

**13.**

**Par Ogres novada pašvaldības sabiedrības ar ierobežotu atbildību “ĶEGUMA STARS” reorganizāciju**

Administratīvi teritoriālās reformas rezultātā tika izveidots Ogres novads, kurā apvienotas bijušā Ogres, Lielvārdes, Ķeguma un Ikšķiles novadu administratīvās teritorijas Saskaņā ar Administratīvo teritoriju un apdzīvoto vietu likuma Pārejas noteikumu 6. punktu jaunizveidotā Ogres novada pašvaldība no 2021. gada 1. jūlija ir pārņēmusi Ķeguma novada, Lielvārdes novada un Ikšķiles novada pašvaldības un šo pašvaldību mantu un saistības.

Pašvaldību likuma 1. pants noteic pašvaldībām nodrošināt demokrātisku, tiesisku, efektīvu, ilgtspējīgu un sabiedrībai pieejamu pārvaldi, kā arī līdzsvarotu pašvaldības pakalpojumu pieejamību. Savukārt likuma 4. panta pirmās daļas 1. punktā ir noteiktas pašvaldības autonomās funkcijas, - organizēt iedzīvotājiem ūdenssaimniecības, siltumapgādes un sadzīves atkritumu apsaimniekošanas pakalpojumus neatkarīgi no tā, kā īpašumā atrodas dzīvojamais fonds.

Publiskas personas kapitāla daļu un kapitālsabiedrību pārvaldības likuma 2. pantā ir noteikts likuma mērķis - veicināt publiskai personai piederošu kapitāla daļu un publiskas personas kapitālsabiedrību efektīvu pārvaldību, publiskas personas kapitālsabiedrību racionālu un ekonomiski pamatotu resursu izmantošanu, labas korporatīvās pārvaldības principu ievērošanu, kā arī nodrošināt publiskas personas līdzdalības nosacījumu ievērošanu.

No iepriekš minētā izriet, viens no pašvaldības un kapitālsabiedrības galvenajiem darbības organizēšanas nosacījumiem ir - efektivitāte.

Valsts pārvaldes iekārtas likuma 10. panta sestā daļa noteic, ka valsts pārvalde savā darbībā pastāvīgi pārbauda un uzlabo sabiedrībai sniegto pakalpojumu kvalitāti. Tās pienākums ir vienkāršot un uzlabot procedūras privātpersonas labā.

Pašvaldību likuma 10. panta pirmajā daļas 9. punktā ir noteikts, ka dome ir tiesīga izlemt ikvienu pašvaldības kompetences jautājumu un tikai domes kompetencē ir - likumā noteiktajā kārtībā izveidot, reorganizēt un likvidēt pašvaldības kapitālsabiedrības un nodibinājumus, kā arī lemt par dalību kapitālsabiedrībās, biedrībās un nodibinājumos.

Lai Ogres novada siltumenerģijas ražošanai un apgādei tiktu izmantotas visatbilstošākās tehnoloģijas un nodrošināts efektīvākais veids pakalpojuma sniegšanā, ir jāveic izvērtējums un pastāvīgs monitorings par konkrētās siltumapgādes sistēmas darbības efektīvāko veidu. Šādu uzdevumu izpildi un iespējami labāku rezultātu sasniegšanu *(vienoti izvirzāmie mērķi visam novadam, rezultatīvie rādītāji, vienota informācijas apkopošana un apstrāde, ātrāka lēmumu pieņemšanu, operatīvāka reaģēšana uz klientu sūdzībām un priekšlikumiem, pārskatāmāka darbības atskaišu sistēma)* var nodrošināt, ja siltumapgādes funkciju īsteno viens, vai pēc iespējas mazāks pakalpojuma sniedzēju skaits *(ievērojot lokālo siltumapgādes sistēmu darbības specifiku)*. Ņemot vērā iepriekš minēto, ar Ogres novada pašvaldības domes 2021. gada 16. decembra lēmumu (Nr.13;63) “Par siltumenerģijas ražošanas, pārvades un sadales funkcijas deleģēšanu SIA “MS Siltums” Ogres novada pašvaldības Ķeguma pilsētas un Birzgales pagasta teritorijā” sabiedrībai ar ierobežotu atbildību (turpmāk – SIA) “MS siltums” tika deleģētas siltumenerģijas ražošanas, pārvades un sadales funkcijas Ķeguma pilsētas un Birzgales pagasta teritorijās. Līdz ar lēmuma stāšanos spēkā siltumenerģijas ražošanas funkcija vairs nav SIA “ĶEGUMA STARS” atbildības joma.

Salīdzinoši pret SIA “ĶEGUMA STARS” apsaimniekotās ūdenssaimniecības infrastruktūras apjomu, jaunaprēķinātais ūdensapgādes un kanalizācijas tarifs ir vislielākais visā Ogres novadā, radot nelabvēlīgu situāciju Ķeguma pilsētas, Rembates pagasta un Tomes pagasta iedzīvotājiem.

Lai Ogres novada pašvaldības kapitālsabiedrību darbība būtu efektīva un nodrošinātu kvalitatīva pakalpojuma sniegšanu, uzlabojot sadarbību ar pakalpojuma saņēmējiem ir nepieciešams veikt SIA “ĶEGUMA STARS” *(reģistrācijas Nr. 4000322117, Ogres novada pašvaldība ir 100% kapitāla daļu turētāja)* reorganizāciju.

Valsts pārvaldes iekārtas likuma 15. pants noteic, ka reorganizācija ir veicama ievērojot valsts pārvaldes principus, veicot funkciju izvērtējumu, funkciju un pakalpojumu izmaksu salīdzinājumu un izvērtējot ietekmi uz saistībām.

Būtiskākie reorganizācijas ieguvumi:

* efektīvāka procesu administrēšana *(veicot pamatfunkciju un atbalsta funkciju optimizāciju, kas uzlabos resursu plānošanu un izmantošanu)*;
* drošāka un kvalitatīvāka, kritisko pakalpojumu sniegšana;
* korporatīvā pārvaldības principu ieviešana un pielietošana ikdienas darbā *(skaidri definēti, sasniedzami un izmērāmi darbības mērķi; iekšējā kontroles sistēma, risku vadība un iekšējais audits; atalgojuma noteikšanas principi; interešu konflikta novēršana; sabiedrības darbības caurskatamība u.c.);*
* efektīvāka publisko iepirkumu organizēšana;
* plašākas iespējas piesaistīt papildus finanšu līdzekļus un pieteikties līdzfinansējuma saņemšanai dažādos projektos *(t.sk. Eiropas Savienības)* infrastruktūras attīstībai, uzlabojot sabiedrības sniegto pakalpojumu kvalitāti.

Publiskās personas kapitāla daļu un kapitālsabiedrību pārvaldības likuma 128. panta pirmā daļa noteic, ka Publiskas personas augstākā lēmējinstitūcija pieņem lēmumu par publiskas personas kapitālsabiedrību sadalīšanas uzsākšanu.

Ņemot vērā minēto un pamatojoties uz Valsts pārvaldes iekārtas likuma 10. pantu un 15. pantu, Pašvaldību likuma 1. pantu, 4. panta pirmās daļas 1. punktu, 10. panta pirmās daļas 9. punktu un Publiskas personas kapitāla daļu un kapitālsabiedrību pārvaldības likuma 128. panta pirmo un otro daļu, 130. pantu un Komerclikuma 336. pantu,

**balsojot: ar 17 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Dainis Širovs, Dzirkstīte Žindiga, Egils Helmanis, Gints Sīviņš, Igors Miglinieks, Ilmārs Zemnieks, Indulis Trapiņš, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Valentīns Špēlis), "Pret" – 3 (Daiga Brante, Santa Ločmele, Toms Āboltiņš), "Atturas" – 1 (Rūdolfs Kudļa), "Nepiedalās" – nav**,

Ogres novada pašvaldības dome **NOLEMJ:**

1. **Uzsākt** SIA “ĶEGUMA STARS” *(reģistrācijas Nr. 4000322117, adrese Kuģu iela 5, Ķegums, Ogres nov., Ogres novada pašvaldība ir 100% kapitāla daļu turētāja)* reorganizāciju.
2. Ogres novada Centrālās administrācijas Pašvaldības kapitāla daļu pārvaldības nodaļai veikt SIA “ĶEGUMA STARS”, SIA “LIELVĀRDES REMTE”, SIA “Ogres Namsaimnieks” un SIA “Ikšķiles māja” funkciju izvērtējumu, funkciju un pakalpojumu izmaksu salīdzinājumu un ietekmi uz saistībām.
3. Ogres novada Centrālās administrācijas Pašvaldības kapitāla daļu pārvaldības nodaļai pēc šī lēmuma 2. punktā minētā izvērtējuma īstenošanas sagatavot un iesniegt ziņojumu izpilddirektoram, ietverot priekšlikumus reorganizācijas veikšanai.
4. **Uzdot** SIA “ĶEGUMA STARS” valdes loceklim veikt nemateriālo, materiālo, finanšu līdzekļu un nekustamo īpašumu inventarizāciju, noteikt prasību un saistību apmēru.

Veikt tirgus izpēti eksperta izvēlei, kurš iekļauts mantiskā ieguldījuma vērtētāju sarakstā, lai novērtētu kapitālsabiedrības mantu un noteiktu tās pietiekamību iegūstošo kapitālsabiedrību pamatkapitāla palielināšanai.

1. Kontroli par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)